Hereheretue

Hereheretue je atol vo Francúzskej Polynézii. Je najsevernejším zo zoskupenia atolov Vojvodu z Gloucesteru, (fra. Îles du Duc de Gloucester), podskupiny súostrovia Tuamotu. Geografický opis Atol zaberá plochu asi 43 km² a má zhruba lichobežníkový tvar s hlbokou lagúnou. Do nej nevedie žiadny splavný vstup, koralový okraj je pre lode nepriestupný, aj keď v čase prílivu na mnohých miestach kompletne prekrytý vodou. Jeho najbližším susedom je 155 km vzdialený Anuanuraro. Z geologického hľadiska je to koralový atol, umiestnený na vrchole podmorskej sopky, ponorenej blízko pod hladinou mora. Sopka z oceánskeho dna na výšku meria 2,81 km a jej vek sa odhaduje na 55,4 až 57,3 mil. rokov. História Prvý európsky záznam o atole je z roku 1606. Atol 4. februára navštívil portugalský navigátor Pedro Fernandes de Queirós, ktorý ho nazval San Pablo. Celú skupinu priľahlých atolov potom zaniesol do máp ako Cuatro Coronas (spa. Štyri koruny). Ďalšia písomná zmienka je z roku 1822 z lodných záznamov britskej lode Britomart a atol dostáva názov Britomart. Atol navštívil 12. januára 1840 aj Charles Wilkes počas jeho polárnej expedície. V 19. storočí sa Hereheretue stalo francúzskym územím. V tom čase na ňom bývalo približne 25 obyvateľov. V roku 1962 bola nainštalovaná meteorologická stanica s cieľom predpovedať a varovať proti cyklónom. Demografia Zo skupiny atolov Vojvodu z Gloucesteru je ako jediný trvale obývaný. Populácia sa pohybuje na úrovni okolo 50 – 60 osôb a je väčšinou sústredená v hlavnej miestnej osade Otetou. Demografický vývoj obývania atolu: Administratívne patrí Hereheretue (spolu s atolmi Anuanuraro, Anuanurunga a Nukutepipi) k departementu Hao, ktoré leží 450 km severovýchodným smerom. Zaujímavosti Atol má záznam aj v Guinnessovej knihe rekordov za jeho pôvodný francúzsky názov "Héréhérétué", ako slovo s najväčším počtom diakritických znamienok v akomkoľvek jazyku. Referencie Iné projekty Commons ponúka multimediálne súbory na tému Hereheretue Externé odkazy Archív zoznamu atolov na OceanDots Zoznam atolov (vo francúzčine) Zoznam pôvodných názvov ostrovov Puamotu Archivované 2012-02-10 na Wayback Machine Meteorological station Archivované 2008-05-11 na Wayback Machine Biodiverzita polynézskych atolov Archivované 2008-05-16 na Wayback Machine Enhanced Vector Shorelines of the World Zdroj Tento článok je čiastočný alebo úplný preklad článku Hereheretue na anglickej Wikipédii.